**Informácia o Akčnom pláne ochrany práv osôb patriacich k národnostným menšinám a etnickým skupinám na roky 2016 – 2020**

V nadväznosti na „*Informáciu o plnení Akčného plánu ochrany práv osôb patriacich k národnostným menšinám a etnickým skupinám na roky 2016 – 2020*“ (ďalej len „akčný plán“), ktorá bola prezentovaná na XXXVI. zasadnutí výboru 23. januára 2020 a vzhľadom na konanie volieb do NR SR a následné menovanie novej vlády sa splnomocnenec vlády SR pre národnostné menšiny László Bukovszky obrátil s informáciou o uznesení vlády č. 492 z 26. októbra 2016, ktorým vláda schválila akčný plán na nových vecne príslušných ministrov, ktorým zároveň pripomenul, že v súčasnosti prebieha posledný rok plnenia akčného plánu.

Informoval ich tiež, že predmetným uznesením vláda uložila vecne príslušným ministrom v bode B.1 zabezpečiť plnenie úloh vyplývajúcich z akčného plánu a v bode B.2 predložiť informáciu o plnení úloh z akčného plánu vedúcemu Úradu vlády SR do 31. decembra 2020. Ďalej ich informoval, že sa k príprave odpočtu akčného plánu **v priebehu septembra uskutoční pracovné stretnutie všetkých spolupracujúcich subjektov.**

Splnomocnenec ministrov taktiež informoval, že Výbor pre národnostné menšiny a etnické skupiny na svojom XXXVI. zasadnutí 23. januára 2020 prijal uznesenie č. 156, ktorým schválil Správu za rok 2019 o plnení úloh vyplývajúcich z *Akčného plánu ochrany práv osôb patriacich k národnostným menšinám a etnickým skupinám na roky 2016 – 2020* a uložil členom výboru za ústredné orgány štátnej správy predložiť predsedovi výboru informáciu o plnení úloh z akčného plánu s návrhom na jeho aktualizáciu na ďalšie obdobie rokov 2021 – 2025 do 30. septembra 2020.

V priebehu novembra – decembra 2020 bude priestor na ďalšiu komunikáciu, pričom do 10. decembra 2020 zašlú všetky zodpovedné subjekty kompletnú informáciu o plnení akčného plánu Úradu splnomocnenca vlády SR pre národnostné menšiny. S výzvou o zaslanie predmetných informácií sa splnomocnenec na zodpovedné subjekty obráti v polovici novembra 2020. Úrad splnomocnenca zaslané informácie o plnení úloh akčného plánu skompletizuje a ako komplexnú informáciu o plnení akčného plánu postúpi vedúcemu Úradu vlády SR v zmysle uznesenia vlády SR č. 496/2016 do 31. decembra 2020.

Začiatkom januára 2021 bude zriadená pracovná skupina na vypracovanie **aktualizácie Akčného plánu ochrany práv osôb patriacich k národnostným menšinám na roky 2021 – 2025**, ktorej členmi budú zástupcovia zodpovedných subjektov akčného plánu, ale aj medzičasom vzniknutých inštitúcií (Fond na podporu kultúry národnostných menšín a Ministerstvo investícií, regionálneho rozvoja a informatizácie Slovenskej republiky) a zástupcovia menšín, ktorých nominujú členovia výboru (maximálne 1 za každú menšinu). Tak ako pri príprave aktuálneho akčného plánu, pracovná skupina vypracuje návrh stručnej vstupnej správy, návrh operačných cieľov rozpracovaných na úroveň konkrétnych opatrení vrátane gescie, spolupracujúcich subjektov, termínov, indikátorov plnenia a finančného zabezpečenia a záverečnú časť, ktorú budú tvoriť výsledky SWOT analýzy.

Gestori opatrení a aktivít akčného plánu predložia prvotný návrh aktualizácie, ktorý bude predmetom diskusie pracovnej skupiny. Po zapracovaní pripomienok jej členov bude návrh aktualizácie akčného plánu predložený na rokovanie Výboru pre národnostné menšiny a etnické skupiny, následne Rady vlády SR pre ľudské práva, národnostné menšiny a rodovú rovnosť a nakoniec v zmysle uznesenia vlády SR č. 496/2016 spolu s odpočtom na rokovanie vlády SR do 31. marca 2021.

**Rámcový časový plán prípravy správy o plnení úloh akčného plánu**

**a prípravy jeho aktualizácie**

|  |  |
| --- | --- |
| september 2020 | pracovné stretnutie všetkých spolupracujúcich subjektov |
| do 30. septembra 2020 | zaslanie informácie o plnení úloh z Akčného plánu ochrany práv osôb patriacich k národnostným menšinám a etnickým skupinám na roky 2016 – 2020 s návrhom na jeho aktualizáciu na obdobie 2021 – 2025 Úradu splnomocnenca vlády SR pre národnostné menšiny v zmysle uznesenia Výboru pre národnostné menšiny a etnické skupiny č. 156 |
| október – december 2020 | priestor na ďalšiu diskusiu |
| do 10. decembra 2020 | zaslanie kompletných informácií o plnení úloh akčného plánu Úradu splnomocnenca vlády SR pre národnostné menšiny |
| do 31. decembra 2020 | postúpenie spracovanej kompletnej správy o plnení úloh akčného plánu vedúcemu Úradu vlády SR v zmysle uznesenia vlády SR č. 496/2016 |
| začiatok januára 2021 | zriadenie pracovnej skupiny na vypracovanie aktualizácie Akčného plánu ochrany práv osôb patriacich k národnostným menšinám na roky 2021 – 2025 |
| január – marec 2021 | vypracovanie aktualizácie Akčného plánu ochrany práv osôb patriacich k národnostným menšinám na roky 2021 – 2025, pracovná skupina vypracuje návrh stručnej vstupnej správy, návrh operačných cieľov rozpracovaných na úroveň konkrétnych opatrení vrátane gescie, spolupracujúcich subjektov, termínov, indikátorov plnenia a finančného zabezpečenia a záverečnú časť, ktorú budú tvoriť výsledky SWOT analýzy. Nasledovať bude IPK, MPK, prerokovanie Výborom pre národnostné menšiny a etnické skupiny a Radou vlády SR pre ľudské práva, národnostné menšiny a rodovú rovnosť |
| do 31. marca 2021 | predloženie na rokovanie vlády SR v zmysle uznesenia vlády SR č. 496/2016 |