**Informácia o Správe o stave používania jazykov národnostných menšín na území SR za obdobie rokov 2019 – 2020**

Úrad vlády Slovenskej republiky v súlade s § 7a ods. 2 zákona č. 184/1999 Z. z. o používaní jazykov národnostných menšín v znení neskorších predpisov (ďalej len „zákon č. 184/1999 Z. z.“) prostredníctvom Úradu splnomocnenca vlády SR pre národnostné menšiny (ďalej „úrad splnomocnenca“) predkladá v dvojročnej periodicite vláde Slovenskej republiky Správu o stave používania jazykov národnostných menšín na území SR. Správa za obdobie rokov 2019-2020 bude predložená vláde SR v decembri 2020. V tejto súvislosti je Úrad vlády SR oprávnený vyžadovať od orgánov verejnej správy informácie a písomné podklady o používaní jazyka národnostných menšín v oblasti ich pôsobnosti.

Úrad vlády SR prostredníctvom úradu splnomocnenca distribuoval v júli 2020 dotazníky na obce uvedené v nariadení vlády č. 221/1999 Z. z., ktorým sa vydáva zoznam obcí, v ktorých občania Slovenskej republiky patriaci k národnostnej menšine tvoria najmenej 20 % obyvateľstva, ako aj na ostatné orgány verejnej správy príslušné podľa zákona č. 184/1999 Z. z.

Predmetná správa bude v zmysle zákona č. 184/1999 Z. z. predložená na zaujatie stanoviska aj Rade vlády pre ľudské práva, národnostné menšiny a rodovú rovnosť.